CELEX: 32015R1604
Language: lt
Date: 2015-06-12 00:00:00
Title: 2015 m. birželio 12 d. Komisijos deleguotasis reglamentas (ES) 2015/1604, kuriuo iš dalies keičiamas Reglamentas (EB) Nr. 809/2004, įgyvendinantis Europos Parlamento ir Tarybos direktyvos 2003/71/EB nuostatas dėl elementų, susijusių su prospektais ir reklama (Tekstas svarbus EEE)

25.9.2015   
            
            
               LT
            
            
               Europos Sąjungos oficialusis leidinys
            
            
               L 249/1
            
         KOMISIJOS DELEGUOTASIS REGLAMENTAS (ES) 2015/1604
   2015 m. birželio 12 d.
   kuriuo iš dalies keičiamas Reglamentas (EB) Nr. 809/2004, įgyvendinantis Europos Parlamento ir Tarybos direktyvos 2003/71/EB nuostatas dėl elementų, susijusių su prospektais ir reklama
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. lapkričio 4 d. Europos Parlamento ir Tarybos direktyvą 2003/71/EB dėl prospekto, kuris turi būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, ir iš dalies keičiančią Direktyvą 2001/34/EB (1), ypač į jos 7 straipsnio 1 dalį,
   kadangi:
   
               (1)
            
            
               Komisijos reglamente (EB) Nr. 809/2004 (2) reikalaujama, kad trečiųjų šalių emitentai parengtų ankstesnių laikotarpių finansinę informaciją, pateikiamą prospektuose, skirtuose vertybiniams popieriams siūlyti visuomenei arba leidimui prekiauti vertybiniais popieriais reguliuojamoje rinkoje gauti, pagal priimtus tarptautinius finansinės atskaitomybės standartus (TFAS) arba pagal šiems standartams lygiaverčius trečiosios šalies nacionalinius apskaitos standartus;
            
         
               (2)
            
            
               siekiant įvertinti trečiosios šalies bendrųjų apskaitos principų (BAP) lygiavertiškumą priimtiems TFAS, Komisijos reglamente (EB) Nr. 1569/2007 (3) pateikiama lygiavertiškumo apibrėžtis ir nustatomas trečiosios šalies BAP lygiavertiškumo nustatymo mechanizmas. Pagal lygiavertiškumo mechanizmo sąlygas trečiųjų šalių emitentams gali būti leidžiama naudoti trečiųjų šalių BAP, jei jos juos derina su TFAS arba yra įsipareigojusios priimti TFAS, pereinamuoju laikotarpiu, kuris baigiasi 2014 m. gruodžio 31 d. Svarbu įvertinti tų šalių, kurios ėmėsi priemonių savo apskaitos standartams suderinti su TFAS arba priimti TFAS, pastangas. Todėl, siekiant pratęsti šį pereinamąjį laikotarpį iki 2016 m. kovo 31 d., reikėtų iš dalies pakeisti Reglamentą (EB) Nr. 1569/2007. Komisija atsižvelgė į 2014 m. spalio mėn. Europos vertybinių popierių ir rinkų institucijos (EVPRI) pateiktą ataskaitą dėl padėties Indijoje, kuriai pagal lygiavertiškumo mechanizmą priimtu Komisijos sprendimu 2008/961/EB (4) ir Komisijos reglamentu (EB) Nr. 809/2004 nustatytas pereinamasis laikotarpis;
            
         
               (3)
            
            
               Indijos Vyriausybė ir Indijos licencijuotų apskaitininkų institutas viešai įsipareigojo iki 2011 m. gruodžio 31 d. priimti TFAS, siekiant visiškos Indijos BAP atitikties TFAS iki programos užbaigimo. Šis procesas užtruko. 2014 m. spalio mėn. EVPRI pateikė Komisijai Indijos BAP lygiavertiškumo ataskaitą. Šioje ataskaitoje EVPRI pastebėjo, kad Indijos BAP kai kuriais atžvilgiais skiriasi nuo TFAS ir praktikoje šie skirtumai gali būti reikšmingi;
            
         
               (4)
            
            
               2014 m. kovo mėn. Indijos licencijuotų apskaitininkų institutas paskelbė naują Indijos BAP suderinimo su TFAS veiksmų įgyvendinimo planą. 2015 m. sausio mėn. Indijos įmonių reikalų ministerija paskelbė persvarstytą Indijos BAP, kurie bus suderinti su TFAS, veiksmų įgyvendinimo planą. Šiame veiksmų plane numatoma, kad su TFAS suderintus Indijos BAP privalės naudoti visos biržinės bendrovės 2016 m. balandžio 1 d. arba vėliau prasidedančiais ataskaitiniais laikotarpiais. Tačiau lieka neaiškus TFAS atitinkančios atskaitomybės sistemos įgyvendinimo grafikas ir TFAS vykdymo užtikrinimas;
            
         
               (5)
            
            
               atitinkamai reikėtų pratęsti pereinamąjį laikotarpį ne ilgiau kaip iki 2016 m. balandžio 1 d., kad trečiųjų šalių emitentai galėtų rengti metines ir pusmečio finansines ataskaitas pagal Indijos BAP ir jas naudoti Sąjungoje. Šio papildomo laikotarpio turėtų užtekti, kad Indijos valdžios institucijos užbaigtų Indijos BAP derinimą su TFAS;
            
         
               (6)
            
            
               kadangi laikotarpis, kuriam Komisija nustatė lygiavertiškumo suteikimo trečiųjų šalių bendriesiems apskaitos principams sąlygas, baigėsi 2014 m. gruodžio 31 d., šis reglamentas turėtų būti pradėtas taikyti nuo 2015 m. sausio 1 d. ir įsigalioti nedelsiant. Tai būtina siekiant suteikti atitinkamų trečiųjų šalių emitentams, įtrauktiems į Sąjungos biržos sąrašus, teisinio tikrumo ir išvengti būtinybės jiems derinti savo finansines ataskaitas su tarptautiniais finansinės atskaitomybės standartais. Taigi taikymo atgaline data nuostata padeda sumažinti galimą papildomą naštą atitinkamiems emitentams;
            
         
               (7)
            
            
               todėl Reglamentas (EB) Nr. 809/2004 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 809/2004 35 straipsnio 5a dalyje visos nuorodos į datą „2015 m. sausio 1 d.“ keičiamos nuorodomis į datą „2016 m. balandžio 1 d.“
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2015 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 12 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 345, 2003 12 31, p. 64.
   
      (2)  2004 m. balandžio 29 d. Komisijos reglamentas (EB) Nr. 809/2004, įgyvendinantis Europos Parlamento ir Tarybos direktyvos 2003/71/EB nuostatas dėl prospektuose pateikiamos informacijos bei šių prospektų formato įtraukimo nuorodos būdu ir paskelbimo bei reklamos skleidimo (OL L 149, 2004 4 30, p. 1).
   
      (3)  2007 m. gruodžio 21 d. Komisijos reglamentas (EB) Nr. 1569/2007, nustatantis trečiosios šalies vertybinių popierių emitentų taikomų apskaitos standartų lygiavertiškumo nustatymo mechanizmą pagal Europos Parlamento ir Tarybos direktyvas 2003/71/EB ir 2004/109/EB (OL L 340, 2007 12 22, p. 66).
   
      (4)  2008 m. gruodžio 12 d. Komisijos sprendimas 2008/961/EB dėl trečiųjų šalių vertybinių popierių emitentų naudojimosi tam tikros trečiosios šalies nacionaliniais apskaitos standartais ir tarptautiniais finansinės atskaitomybės standartais rengiant konsoliduotas finansines ataskaitas (OL L 340, 2008 12 19, p. 112).